b'\n_START_ARTICLE_\nHelmstedti kreis\n_START_SECTION_\nGeograafia\n_START_PARAGRAPH_\nKreisiga k\xc3\xbclgnevad Elm (m\xc3\xa4eahelik) l\xc3\xa4\xc3\xa4nes ja Lappwald (j\xc3\xb5e\xc3\xa4\xc3\xa4rne mets) idas. Suured kreisi osad on Elm-Lappwaldi looduspargi osa.\n_START_SECTION_\nAjalugu\n_START_PARAGRAPH_\nElmis kaevandati keskajal lubjakivi; piirkonna lubjakivi kasutati Heinrich L\xc3\xb5vi haual, samuti keiserlikus K\xc3\xb6nigslutteri toomkirikus. Keskajal kuulus K\xc3\xb6nigslutter Saksa-Rooma riigi k\xc3\xb5ige rikkamate linnade hulka. 1576. aastal asutati Helmstedti \xc3\x9clikool, mis oli protestantliku Saksamaa suurim \xc3\xbclikool._NEWLINE_Braunschweigi hertsogkond (tuletis Braunschweig-L\xc3\xbcneburgist) rajas 1833. aastal kreisid (Kreise); Helmstedti kreis oli \xc3\xbcks neist. See jagunes Calv\xc3\xb6rde, K\xc3\xb6nigslutteri, Helmstedti, Sch\xc3\xb6ningeni ja Vorsfelde Amtideks. 1944. aastal viidi Amt Calv\xc3\xb6rde, mis moodustas eksklaavi, Haldenslebeni kreisi koosseisu Saksimaa provintsis. 1970. aastate haldusreformidega viidi kreisi p\xc3\xb5hjaalad Gifhorni kreisi ja Wolfsburgi linna koosseisu; kreisiga liideti alasid l\xc3\xa4\xc3\xa4nes Gifhorni kreisist ja Braunschweigi kreisist._NEWLINE_20. sajandil kasutas Helmstedti ja Sch\xc3\xb6ningeni vahelist ala pruuns\xc3\xb6e kaevandamiseks Braunschweigische Kohlenbergwerke AG. Mitu k\xc3\xbcla (Alversdorf, B\xc3\xbcddenstedt ja Runstedt) h\xc3\xa4vitati avakaevandamise k\xc3\xa4igus; nende elanikud kolisid Helmstedti, Sch\xc3\xb6ningeni ja uuesti ehitatud Neu B\xc3\xbcddenstedti k\xc3\xbclla, mis hiljem B\xc3\xbcddenstedtiks \xc3\xbcmber nimetati.'